七言重聯句
作者：顏真卿
朝代：唐

paragraphs: 頃持憲簡推高步，獨占詩流橫素波。
不是中情深惠好，誰能千里遠經過。
詩書宛似陪康樂，少長還同宴永和。
夜酌此時看碾玉，晨趨幾日重鳴珂。
萬井更深空寂寞，千方霧起隱嵯峨。
熒熒遠火分漁浦，歷歷寒枝露鳥窠。
漢朝舊學君公隱，魯國今從弟子科。
只自傾心慙煦濡，何曾將口恨蹉跎。
獨賞謝吟山照耀，共知殷歎樹婆娑。
華轂苦嫌雲路隔，衲衣長向雪峰何。